รวบ 2 โจรแสบ ฉกเงินลุงวาดภาพขาย 5 บ. ยอมรับสารภาพ ถลุงเงินหมดแล้ว
ตร.ตามรวบ 2 หัวขโมยแสบ ฉกเงินลุงเขียนภาพขาย ใบละ 5 บาท หน้าเซเว่นฯเมืองกาญจน์ได้แล้ว ทั้งคู่ยอมรับสารภาพ เผยตามดูลุงอยู่ 2 วัน จนสบโอกาสลงมือก่อเหตุ ได้โทรศัพท์ 1 เครื่อง เงิน 5 พัน นำโทรศัพท์ไปขายบวกเงินที่ขโมยได้แบ่งกัน ยอมรับใช้หมดไปแล้ว    ,จากกรณีที่คนร้ายขโมยเงิน ลุงสมศักดิ์ เจริญชัยชนะ อายุ 65 ปี ลุงวาดภาพขาย ใบละ 5 บาท หน้าเซเว่นฯ ฝั่งตรงข้าม โรงเรียนกาญจนานุเคราะห์ ตลาดผาสุก เขตเทศบาลเมืองกาญจนบุรี หายไปจากหน้าธนาคารกสิกรไทย สาขากาญจนบุรี เมื่อวันที่ 14 ก.พ.ที่ผ่านมา,ล่าสุดวันนี้ (1 มี.ค.) เวลาประมาณ 22.30 น. พ.ต.อ.ธีระพงษ์ ฤทธิ์จรูญ ผกก.สภ.เมืองกาญจนบุรี สืบทราบว่า มีผู้ต้องสงสัยก่อเหตุขโมยเงิน ลุงสมศักดิ์ จึงสั่งการพร้อมด้วยตำรวจสายตรวจ และ ตำรวจสืบสวน ลงพื้นที่ตรวจสอบกล้องวงจรปิด จนทราบความเคลื่อนไหวของผู้ต้องสงสัย จึงนำกำลังซุ่มอยู่ที่บริเวณท่ารถ บขส.กาญจนบุรี โดยผู้ต้องสงสัยทั้งสองได้ใช้จักรยานยนต์ยี่ห้อเวฟ สีดำ ทะเบียน 1กฎ 1372 ราชบุรี เป็นพาหนะ สอบถามทราบชื่อว่า นายสมบูรณ์ พันธ์ทอง หรือ นายเก่ง อายุ 31 ปี อยู่บ้านเลขที่ 24 ม.5 ต.พนมทวน อ.พนมทวน จ.กาญจนบุรี และ นายวีรพัฒน์ ไผ่ขาว หรือแมน อายุ 32 ปี อยู่บ้านเลขที่ 78 แขวงบางด้วน เขตภาษีเจริญ กรุงเทพมหานคร เป็นผู้ขับขี่ จึงเชิญตัวมาสอบถามที่ สภ.เมืองกาญจนบุรี,โดย พ.ต.อ.ธีระพงษ์ ได้ทำการสอบสวน ผู้ต้องสงสัยทั้ง 2 คน นานกว่า 1 ชั่วโมง ซึ่งทั้งสองให้การรับสารภาพ ว่า เป็นผู้ลงมือก่อเหตุขโมยโทรศัพท์มือถือ และเงินของ คุณลุงสมศักดิ์ ไปจริง โดยติดตามดู คุณลุงสมศักดิ์ มาสองวัน จนวันเกิดเหตุทั้งสองคนได้ขี่จักรยานยนต์ออกมาหาของกิน เป็นจังหวะเดียวกับที่เห็น คุณลุงสมศักดิ์ กำลังนั่งพักอยู่ที่หน้าธนาคารจุดเกิดเหตุ เมื่อเห็น คุณลุงสมศักดิ์ วางกระเป๋าไว้ และเดินไปเข้าห้องน้ำ ทั้งสองคนจึงตัดสินใจเดินเข้าไปรื้อค้น พร้อมนำเอาโทรศัพท์มือถือและเงินของ คุณลุงสมศักดิ์ ขึ้นรถจักรยานยนต์หลบหนีไป แต่สุดท้ายก็ถูกเจ้าหน้าที่ตำรวจติดตามจับกุมตัวได้ดังกล่าว ส่วนของกลาง คือ โทรศัพท์มือถือ จำนวน 1 เครื่อง ทั้ง 2 คน ได้นำไปขายและนำเงินมาแบ่งกัน ส่วนเงินสดที่ได้ไป จำนวน 5,000 บาทนั้น ได้แบ่งเงินกันและนำไปใช้จนหมดแล้ว ทั้งนี้เจ้าหน้าที่ตำรวจได้ทำบันทึกจับกุม พร้อมส่งตัวผู้ก่อเหตุทั้ง 2 ราย ให้กับพนักงานสอบสวน สภ.เมืองกาญจนบุรี ดำเนินคดีตามกฎหมายต่อไป
ตร.ตามรวบ 2 หัวขโมยแสบ ฉกเงินลุงเขียนภาพขาย ใบละ 5 บาท หน้าเซเว่นฯ เมืองกาญจน์ได้แล้ว ทั้งคู่ยอมรับสารภาพ เผยตามดูลุงอยู่ 2 วัน จนสบโอกาสลงมือก่อเหตุ ได้โทรศัพท์ 1 เครื่อง เงิน 5 พัน
ลุงวาดภาพขายใบละ 5 บ.,ลุงวาดภาพเมืองกาญจน์,จับโจรแสบ,ขโมยเงิน,ข่าวทั่วไป